E ve chi, a screâ il sît gnûf, cuntune gnove.
E no une gnove a câs, ma la gnove plui gnove che o vin: la croniche dal Contecurte day di îr, a Vile Manin di Passarian!
Scomencîn subit a dî che a jerin ducj presints! Ostîr, famei, berlon, camarele, massarie, poete, cjantôr e parfin la gnovissime coghe, Serena Fogolini, che e je pene rivade e la vin subite metude sot a lavorâ!
Ma cemût ise lade la robe? E lis contis? e cui jerial? E cui la vinçût?
Une robe ae volte.
Intant scomencin cun dî che l’event al jere in direte radiofoniche mondiâl su radio Ondefurlane, e che se cualchidun al à voie di scoltâsal al varès di rivâ adore a sintîle achì opûr fracant il boton chi sot!
E dopo disìn subit cui che a jerin i autôrs des contis, 12, che si son dadis bataie inte suaze dal spetacul, letis dai nestris fedêi letôrs.
Ve chi la liste, cui autôrs che cumò, a gare finide, podìn ancje disvelâus, insiemi cui personaçs che ju àn ispirâts.
- La imboscade, di Checo Tam (Pieri, emigrât tornât in patrie)
- Zuanat e Zuanut, di Laurin Zuan Nardin (Giovanni Rossi)
- Une sentence tribolade, di Massim Furlan (Giuseppe Marchetti)
- Nil, di Gianfranco Pellegrini (Nil)
- Cul cjâf ben adalt, di Carli Pup (Ivo Osvaldo Faleschini)
- Il soldât dismenteât, di Olga Cossaro (Angelo Cossaro)
- Une solite bissebove di Pani, di Gianluca Franco (Toni Zanella)
- Discolç, di Gaetano Cogoi (Bepo)
- Marcoletis intal timp, di Jacum Trevisan (Antonio Franconi)
- Un pês di spartî, de Fuguline (Carlo Podrecca)
- Il çurviel in man, di Milio dai cjans (Giuseppe Calligaris)
- Al è pôc ce ridi, di Rafaêl Serafin (Lucio Dalla Torre)
La gare, come aromai par tradizion, e je stade fate sortegjant lis contis a trê a trê e fasintlis sfidâ, cu la int che, in gracie di une schirie di balonuts, e à votât par chê che e veve miôr. A son saltât fûr cussì, jenfri une cjante e une invenzion dal cjantôr, e jenfri cualchi falope e cualchi ridade dal ostîr, i cuatri finaliscj, che cuntun letôr diferent si son sfidâts.
I finaliscj a son stâts:
- Al è pôc ce ridi, di Rafaêl Serafin
- Zuanat e Zuanut, di Laurin Zuan Nardin
- Une sentence tribolade, di Massim Furlan
- La imboscade, di Checo Tam
E chest che o vês pene let al è ancje l’ordin finâl, ven a stâi che, cundut che al veve ingjanât ancje i siei letôrs, al a vinçût propite l’Ostîr in persone.
Premis, in ogni câs, ‘nd è stâts par ducj i partecipants, in gracie de poie de Societât Filologjiche Furlane, e bielissime e je stade la cornîs dal event, sedi pe Vile Manin, sedi pe mangjative di Sapori Pro Loco.
Ce dî di plui? Us lassin ai vuestris coments, e in curt o tacarìn a meti sù la nestre gnove cjase intal web dutis lis contis dal super event!
Mandi a ducj, e ve chi sot un pocjis di fotografiis (clicâ su lis fotos par ingrandilis).
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ind_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn